《送叶天根南还》
元代·陈旅

我识天根子，于今二十年。吹箫来翠岭，鼓枻入丹渊。

日出扶桑底，云生建木巅。人间方夜半，海上得春先。

老我江湖迥，微官岁月迁。荒泉流竹里，冷雨浸芝田。

发短何为者，君归重惘然。飞霞浮夕景，定在石林边。

作者简介：（1288—1343）元兴化莆田人，字众仲。幼孤，笃志于学，不以生业为务。以荐为闽海儒学官。游京师，虞集见其文，称其博学多闻。荐除国子助教。出为江浙儒学副提举。顺帝至正初，累官国子监丞卒。有《安雅堂集》。